SIAM ส่งบ.ย่อยร่วมมือม.เกษตรฯ พัฒนาไม้โตเร็ว เพื่อใช้เป็นเชื้อเพลิงชีวมวล
SIAM ส่งบ.ย่อย "สยามฟอร์เรสแมเนจเม้นท์" ร่วมมือ ม.เกษตรฯ ลงนามพัฒนาไม้โตเร็ว 1 ล้านไร่ เพื่อใช้เป็นเชื้อเพลิงชีวมวล
30 ส.ค. 2559

นายสุรพล คุณานันทกุล กรรมการบริหาร บมจ.สยามฟอร์เรสแมเนจเม้นท์ จำกัด บริษัทย่อยของ บริษัท สยามสตีลอินเตอร์เนชั่นแนล จำกัด (มหาชน) หรือ SIAM กับนายนิคม แหลมสัก รองคณบดีฝ่ายเสริมสร้างศักยภาพ คณะวนศาสตร์ มหาวิทยาลัยเกษตรศาสตร์ ร่วมลงนามความร่วมมือทางวิชาการ ในการพัฒนาไม้โตเร็ว พื้นที่นำร่อง 1,000,000 ไร่ เพื่อใช้เป็นเชื้อเพลิงชีวมวล บนฐานของการจัดการอย่างยั่งยืนมาตรฐานระดับนานาชาติ (FSC) 
ส่วนที่ผ่านมา สยามฟอร์เรสแมเนจเม้นท์ ได้ลงนามบันทึกข้อตกลงความร่วมมือ (MOU) “โครงการจัดการสวนยางอย่างยั่งยืน ตามมาตรฐานในระดับสากล” กับการยางแห่งประเทศไทยเพื่อสนับสนุนเกษตรกรชาวสวนยางและช่วยต่อยอดธุรกิจสร้างมูลค่าเพิ่มให้กับไม้ยางพารา โดยเตรียมเงินลงทุนมากกว่า 1,000 ล้านบาท สร้างโรงงานผลิตแท่งเชื้อเพลิงชีวมวลจากไม้ยางพาราเพื่อส่งออกไปประเทศญี่ปุ่น ซึ่งมีความต้องการเชื้อเพลิงชีวมวลในการผลิตกระแสไฟฟ้าสำหรับโรงไฟฟ้า ซึ่งสร้างใหม่มากกว่า 3,000  เมกะวัตต์
อนึ่ง SIAM ได้ผลิตเฟอร์นิเจอร์ภายใต้เครื่องหมายการค้า “LUCKY”, “KINGDOM”, “OKAMURA”,“CHITOSE” และ “PILOT” รวมทั้งผลิตและจำหน่ายอาคารสำเร็จรูปอเนกประสงค์  “LUCKY Hi-Tech Building System” และให้บริการรับตกแต่งภายในสถานที่ต่างๆ ทั้งอาคารสำนักงาน โรงแรม สถานศึกษา สถาบันการเงิน โรงพยาบาลและสนามบิน เป็นต้น